Jørn Dohrmann (DF), 2002-02-06:
Dette forslag er et rigtig godt lovforslag, for her har man medtaget en del af de beslutningsforslag, som Dansk Folkeparti har været med til at fremsætte før i tiden, og det er med stor glæde, vi nu skal tage hul på diskussionen om, hvad kommunerne skal tage sig af, og hvad amterne egentlig skal tage sig af.
I Dansk Folkeparti har vi altid ment, at der kunne spares en del ved at nedlægge amterne, og der er blevet sagt fra mange sider, at der kommer til at mangle arbejdskraft, og at vi bør se på, hvordan vi kan frigøre så mange personer som overhovedet muligt.
Det kan bl.a. gøres ved at give mere kompetence til kommunerne ved at give dem noget af deres selvbestemmelse tilbage.
Det er meget positivt, at forslaget åbner mulighed for, at man kan efterleve den udvikling, der sker rundtomkring ude i landbruget.
Der sker som sagt store ændringer ude på landet, og det gør, at man ligesom får samlet arbejdspladserne på ét sted.
I dag er der mange besætninger, der er så store, at de ikke længere kan passes af én person; det kan let være mellem 3 og 10 personer, der er brug for.
Her er det meget vigtigt, at de bor tæt på, og derfor mener vi, at det vil være en god idé at kunne bygge medhjælperboliger.
Der er også nogle tilfælde, hvor man gerne vil have tilknytning til landbruget efter et generationsskifte, f.eks. fordi man ønsker at gå på efterløn, og så ser vi også gerne, at der er en mulighed for, at man kan bygge en aftægtsbolig.
Vi har også hørt om eksempler, hvor f.eks. en handicappet ung mand gerne vil bo tæt ved sine forældre, men at de ikke kunne få lov til at bygge en bolig til ham.
Vi skal tænke på, at han på den måde kunne få sit eget liv og blive hjulpet; det ville også være godt. Vi har i dag en del tomme bygninger, som ville være ideelle til mindre virksomheder og butikker, f.eks. gårdbutikker, så hvorfor ikke give mulighed for at starte sin egen lille virksomhed eller butik op på en billig måde?
Det er jo ikke sådan, at vi ønsker store fabrikker i de bygninger.
Nej, som forslaget siger, er det arbejdspladser med op til fem personer, der betragtes som mindre virksomheder.
Angående gårdbutikker synes jeg også, det er godt, at folk fra byerne kan komme ud og se, hvordan varerne bliver produceret.
Efter forslaget bliver der også lagt op til, at det alene er kommunalbestyrelsen, der får ansvaret for at fastlægge detailhandelsstrukturen i kommunen, og her må man da gå ud fra, at det er de folk, som bor i kommunen, som bedst kender behovet for, hvordan den bør udvikle sig.
Det er også sådan, at hvis man er utilfreds med en beslutning, som er truffet af ens kommunalpolitikere i den periode, de nu har siddet, er det lettere at få dem skiftet ud end at skifte amtspolitikere.
Mere kompetence til kommunerne ser vi altså meget positivt på.
Hvad angår gyllebeholdere, er det faktisk en gevinst for miljøet, at man kan få lov til at placere dem ude på markerne, oven i købet netop dér, hvor man skal bruge gyllen.
Her skal man bare tænke på den transport, der kan spares, idet det i mange tilfælde vil begynde at blive attraktivt at kunne pumpe gyllen ud til beholderne og dermed spare både landmanden og miljøet for den dieselos, der bliver udledt.
Men det bedste er sådan set, at man i mange tilfælde slipper for de store, tunge køretøjer på landevejene.
Efterhånden vejer de ofte op til 40-50 t.
Det kan som sagt også være med til at reducere forbruget af dieselolie til transporten af gyllen på landevejene, så her vinder miljøet endnu mere.
Der er også andre fordele ved, at gyllebeholderne kommer ud på marken.
Bl.a. siges det i lovforslaget, at der skal beplantes rundt om dem.
Fra Dansk Folkepartis side går vi meget op i, at dyrene har det godt, og vi må sige, at når man kan lave gyllebeholdere ude på marken, og de som regel koster flere hundrede tusinde kroner, betyder det ikke noget, at man skal plante rundt om dem.
Dermed giver man gode vilkår for dyr som harer, fasaner og agerhøns og andet vildt.
De får et godt sted at søge tilflugt, det vil give lidt variation i landskabet, og det har vildtet godt af, så vi kan faktisk sige, at det får en lille oase ude på marken.
Vi ser meget positivt på forslaget, og vi ser frem til det videre udvalgsarbejde.